# Poesie (Porta)/43 - FRAA ZENEVER

../42 - A MONSIGNOR STEFANO VESCOVO DI FAENZA E PATRIARCA NOMINATO DI VENEZIA ../44 - Remirava con tutta devozion IncludiIntestazione 27 settembre 2008 75% poesie
Poesie Carlo Porta XIX secolo CC BY-SA 3.0 GFDL //it.wikisource.org/w/index.php?title=Poesie_(Porta)/43_-_FRAA_ZENEVER&oldid=- 20110419161716 //it.wikisource.org/w/index.php?title=Poesie_(Porta)/43_-_FRAA_ZENEVER&oldid=- 20110419161716
FRAA ZENEVER
Bagaj che sii amoros, che sii intendever, deggià che gh’avii gust de damm a trà vuj cuntav on bell cas de fraa Zenever ch’el ve farà restà de mascabà. Vel cunti senza franz né saa né pever5 tal e qual l’hoo sentii anca mì a cuntà l’ann passaa de sti dì da quell panscion che predicava al Carmen la mission.
Avii donch de savè innanz a tuss coss che fraa Zenever l’eva on bon vivan,10 tutt scisger e buell, tutt carna e oss col medemm fondator di Franzescan, e ch’anzi, quell beato requiepposs che adess goden in ciel sti duu cristian, l’han quistaa insemma in l’istess loeugh tutt duu,15 vun con l’offizzi e l’olter col cazzuu.
Ma per quant tutt e duu per santitaa fudessen dò mosch bianch in religion, impunemanch però voeuren che i fraa gh’avessen pussee amor per el ratton;20 se seva fraa anca mì già sarev staa, dighi el coeur, dell’istessa opinion, perché in convent almanca fraa Zenever quajcossa el ghe portava per la fever.
Deffatt, quand che lu el fava el cercador,25 a furia de panzanegh e tabacch, de coronn e maistaa coj pajett d’or ogni esuss l’eva a cà a vojà i bissacch. Sant Franzesch el podeva cantà in cor sira e mattina fin che l’eva stracch,30 che fin che lu el batteva la cattolega l’eva franch l’interess della buccolega.
Oltra de tutt i sloffi di cercott l’eva anch famos per cent olter cossett, ciovè per giustà zent e braghee rott,35 solassà, strappa dent, mett i coppett, tajà caj, componn acqu, sugh e decott per collegh, toss, bugnonn brusor de pett, de moeud che i medegh per desperazion el ciamaven padrin rompacojon.40
Ma i fraa che hin semper fraa, e come fraa no se diletten tant de cortesia, giust appont per sta pocca abilitaa pondegh anca sul goeubb l’infermaria, e lu content e stracontent inguaa45 che se gh’avessen daa la libraria, el portava i duu pes con quell savor che mì portarev quell de senator.
Oh chì inscì sì, el diseva el Missionari, besognava vedell sto religios,50 con pù gh’eva occasion de vess in l’ari pussee el pareva ch’el fudess a spos. Lu el vojava spuvin, vas, orinari, com’el vojass di impoll d’oeuli de ros, lu el nedrugava piagh, marsciur e crost55 come el nedrugass quaj de coeus a rost.
Quand se trattava poeù de tend adree a on ammalaa d’on maa de conseguenza l’eva proppi offellee fa el tò mestee. Fraa Zenever dov’eel? con reverenza60 el gh’eva saldo lì del pè di pee tutta la santa nocc anca in sentenza de restà in del patton di settimann dritt dritt come el battacc in di campann.
Ma el fà stringh della pell in di occasion65 l’eva anmò direv squas on bescottin, ch’el n’ha faa fin de quij, giurabaccon, de fass cred sassinaa in di mezzanin! E per quest sant Bernard el gh’ha reson là in dove el tratta dell’amor divin70 e che el dis ciar e nett, ve zitti el test, che Amor quaedam sancta insania est.
Adess mò i mee bagaj che cognossii fraa Zenever con tutt i sò virtù, stee quiett, demm a trà che sentirii75 quell fatt che v’hoo promiss de cuntav sù. Col dà a scolt, chi sa fors che no podii deventà tanc Zenever come lu, se de nò restarii tanci Gervas, Baciocch, Michee, Pasqual, quell che Dio pias.80
Ora sappiee che tra i tanc ammalaa ch’el gh’ha avuu fraa Zenever per i man gh’è capitaa ona voeulta on certo fraa ch’el ciamaven fraa Sist de Fabrian. L’eva Sist in sul fior della soa etaa,85 e se dis che on trattin quand l’eva san l’avarav daa de fà a tendegh adree a on para de bottegh de prestinee.
Fraa Sist, che a colezion, a disnà, a scenna e a tucc i marenditt, che insci ghen fuss!90 el ris’ciava là on stomegh de balenna che l’avarav sbertii i ostregh col guss, adess senza appetitt e senza lenna, desf de stomegh e magher come on uss el deslenguava in man de fraa Zenever95 senza on dolor de coo né on fil de fever.
I medegh e i zerusegh della cura, avend faa i soeu rifless che, a no toccall, el se inviava al babbi per vicciura, e el marciava per posta a medegall,100 han dezzis de lassagh alla natura el scrupol de conscienza de coppall, e se n’hin lavaa i man col streng i laver, alza i oeucc e scrusciass el coo in del baver.
Ma Zenever, per quella cognizion105 ch’el gh’aveva del stomegh de fraa Sist, el s’eva tolt l’impegn in religion de fagh vedè ai dottor che gh’han stravist; tutt stà ch’el aggradissa el primm boccon, el diseva, e vuj ess on becch fottrist110 se adree vun l’olter nol redusi in cas de mangiass i sciavatt in allabras.
E, lì allon, fa sù insemma in d’on fagott polver, pinol, triacchi, elettuari, impoll, groppitt, tollitt, mestur, decott,115 e giò per el condutt del nezzessari! E poeù mettegh al post de sti ciappott di bon peccher de vin vecc, ordenari, de quell però che scuffien tra de lor quand fan capitol i definitor.120
E poeù a furia de broeud e geladinn, de rossumad leggier e de oeuv fresch, de pantrid, de pappinn e de nozzinn de zinivella fritta e pan todesch, te l’ha redutt a segn de sbalordinn125 perfina l’istess Pader sant Franzesch, ch’el sclamava dì e nocc: Integram horum opto silvam habere juniperorum.
Ma fin chì gh’è nagott de stravagant, me dirii, perché hin coss che al dì d’incoeu130 senza dass a d’intendes de vess sant i fan all’Ospedaa fina i pezzoeu. Sì: bona! bravi! Me rallegher tant, savii nanmò nagotta i mee fioeu... Ma basta... sentii questa, e sappiem dì135 se i pezzoeu en fan anch lor de quist che chì.
Quand fraa Sist grazia al ciel l’è staa alla via de fà balla coj dent i duu polsitt, Zenever saldo arent come l’ombria nol fava che inzigagh tutt i petitt,140 e gh’je scodeva tucc, fuss sansessia, come fan i mamm grand coj biadeghitt, savend che quell che pias nol fa descapit, e che el proverbi el dis Nutrit quod sapit.
Ma a forza de fregagh el culisseo,145 sur sì mò che on bell dì ghe solta in ment de vorè on pè de porch a scottadeo! E Zenever dolz dolz e compiasent el ghe respond col solet Laus Deo, e poeù el corr come on matt per el convent150 a cercà on porch de quij de quatter pè, ma de quatter, sì adess! ciappa, ch’el gh’è.
El resta sul sò duu come de strasc, come in att de dà a trà a on’ispirazion, poeù va in cusina, ranca on cortellasc,155 regolzes fina al sedes el patton, ciappa la straa pù curtaa on cassinasc, solta foss, scarpa sces, sforza on us’cion, branca on bell porch per on pescioeu dedree zanfeta! tajel via e scappa indree.160
I sguagn del pover porch, e quij d’on tos ch’eva staa testimonni dell’azion, desseden on vespee de curios che van innanz indree come in fonzion: intant per el paes la corr la vos,165 e la riva all’oreggia del patron ch’el sent, e el ved el cas, e el buj e el fumma come la birra che va tutta in scumma.
E inscì cold cold de rabbia el va sul fatt a cattà sant Franzesch proppi in personna,170 e lì el comenza a scartagh giò bagatt, disendegh adree robba bolgironna; che ghe voeur olter che porrà i zappatt, el coo pelaa, el cuu biott e la coronna, che predegà el degiun scoeudend a ôff175 tutt i petitt con la reson del lôff.
Ch’el vegniss, e el vedess che sort de spass el s’eva tolt con lu vun di soeu fraa... Ch’el vegniss, el vedess e el giudicass se no even canaj, lader de straa...180 De moeud che a no sfondagh tutt dò i ganass gh’è vorsuu la pascienza e l’umiltaa d’on sant pazzifegh come on sant Franzesch, se l’eva sant Ambroeus el stava fresch!
Ma Franzesch mansuett come on agnell185 el ghe lassa con flemma svojà el goss, el compassionna el stat del sò porscell, el confessa anca lu ch’el fall l’è gross, poeù el le ruzza alla porta inscì bell bell promettendegh on mondo de bej coss,190 e el se le cava infin dal brutt impacc col saragh la pusterla in del mostacc.
A on pover capp de cà che gh’ha interess de conservà i provecc d’ona fameja ghe lassi on poo pensa s’el ghe rincress195 a Franzesch el trovass in sta boreja! Intant, per medegà el maa ch’è suzzess col pel de quell che ha avuu sta bella ideja, Dio el ghe ispira de ciamà a rassegna tucc i fraa tant ratton che de colmegna.200
Appenna sonaa el copp fiocchen i fraa in di sal del capitol a ballocch, ché quand se tratta de curiositaa corraraven descolz suj articiocch. Se setten: stan lì zitt, che no tran fiaa,205 a vardà sant Franzesch che in ton pattocch el ghe squaquara giò con pocch paroll tutta la relazion de sto bell noll.
Paricc a sta borlanda comenzaven a ninnà per la bila el taffanari:210 paricc, inscambi, manch fogos tremaven sulla cerca del vin che leva in l’ari; paricc d’olter pù agher mormoraven e faven di giudizzi temerari, quand Zenever a on tratt el sbalza in mezz215 e el rezzita assa brutta sto bell pezz.
Se in d’on paes cattolegh e roman se stima pussee on porch che né on fradell, se la var manch la vitta d’on cristian che ona strascia de gamba d’on porscell,220 gh’avii reson, sont mì el razza de can, sì, Reverendi Pader, sont mì, quell, tajee giò pur allegher la sentenza, ché s’hoo faa el maa, faroo la penitenza.
Ma ve avvisi però ch’el fatt che hoo faa225 l’hoo faa per scoeud i butti de fraa Sist, per dà la vitta a on pover ammalaa, a on omm similitudina de Crist, l’hoo faa perché el Signor me l’ha ispiraa, perché la mia passion l’è a fann de quist,230 ché infin m’en vanti, e che poss ben vantammen se quell che hoo faa l’hoo faa ad Dei gloriam: Amen.
Ah Zenever! Zenever! Sti reson, el sclama sant Franzesch, hin bonn, hin bej, varen di copp in sù di milion,235 ma chì in terra no paghen i porscej. Ora però che l’è staa faa el scarpon besogna giustall sù alla bella mej, e perché mò te pias de parla inscì fa on poo giust el piasè de giustall tì.240
Fan l’ecco tucc i fraa alla provvidenza e al mezz termen del Pader General, e Zenever, che in punt de obbedienza el corr ladin pussee d’on servizial, appenna l’ha sentii la soa sentenza245 el va a cercà el patron dell’animal, e el le catta suj oeuv che l’eva adree a dinn di Franzescan tant che sia assee.
E lì allon vagh adoss saraa addrittura con di argument che tacchen alla pell,250 con di pass de vangeli e de scrittura, col paragon tra Sist e tra el porscell, e el sa trovagh tant ben l’infilzadura che d’on torrion che l’era del castell in manch d’on ave e on gloria el me deventa255 ona torr de lasagn e de polenta.
E Zenever ch’el ved la mudazion che suzzed in quell’omm a oeucc battent, el tocca via de longh de l’istess ton, fin che tutt sbaguttii, tutt maccarent260 el ghe se butta in terra in genoeuggion e el le prega a aggradì e portà in convent in segn de componzion vera e sincera quell porscell de trè gamb tal e qual l’era.
Zenever trionfant e glorios265 l’entra in convent cont el porscell in spalla. Che fan cortegg intorna i religios, che in st’occasion no ghe n’è vun che calla; se canta on bell tedeum a sett vos, e dopo in refettori la se scialla,270 e se sent fina i fraa pù scompiasever a sbraggià a tutt sbraggià: Viva Zenever!
Bagaj, ch’oltra a vess bravi e savi e bon sii timoraa de Dio e sii devott, no lassev vegnì in coo la tentazion275 de imità al dì d’incoeu sto fraa cercott, perché col codez de Napoleon, all’articol tresent e vottantott, ve costarav st’ispirazion divina cinqu o des ann de ferr e la berlina.280